चितवन वाग्मती प्रदेश च्याम्पियन
किशोर ब्याटर सूर्यांशु कोइरालाले प्रभुत्व जमाएपछि चितवन अपराजित यात्राका साथ वाग्तमी प्रदेशस्तरीय वाइवाइ यू–१९ क्षेत्रीय छनोटको विजेता बनेको छ । चितवनले बिहीबार सम्पन्न फाइनलमा ललितपुरलाई ४८ रनले पराजित गर्‍यो । 
काठमाडौँ — किशोर ब्याटर सूर्यांशु कोइरालाले प्रभुत्व जमाएपछि चितवन अपराजित यात्राका साथ वाग्तमी प्रदेशस्तरीय वाइवाइ यू–१९ क्षेत्रीय छनोटको विजेता बनेको छ । चितवनले बिहीबार सम्पन्न फाइनलमा ललितपुरलाई ४८ रनले पराजित गर्‍यो । सूर्यांशुले ६८ रन बनाएपछि मूलपानीको माथिल्लो मैदानमा टस जितेको चितवन निर्धारित ४० ओभरमा ३८.५ ओभर खेल्दै २ सय १६ रनमा अलआउट भयो । कप्तान विवेक रानामगरले ६७ रन बनाए पनि जवाफमा ललितपुर ३६.३ ओभरमै १ सय ६८ रनमा अलआउट भयो । सूर्यांशुले अर्का ओपनर प्रशान्त महतसँग ११ ओभरभित्र ५२ रन जोडेर चितवनलाई राम्रो सुरुआत दिलाए । प्रशान्तले ३३ बल खेल्दै ३ चौकासहित २० रन बनाए । सुजन चापागाईं शून्य, अर्जित भण्डारी २३ रनमा आउट भए पनि सूर्यांशुले स्वप्निलसिंह अधिकारीसँग चौथो विकेटमा ७४ रन जोडे । सूर्यांशुले ८१ बलको इनिङ्समा ८ चौका प्रहार गरे । स्वप्निलले ४३ बलमा ४ चौका र १ छक्कासहित ४० रन जोडे । प्रतीक श्रेष्ठ १७, रोबिन तिमिल्सना ३, कप्तान गौतम केसी ९, किर्जन गुरुङ १० र विशाल यादव ६ रनमा आउट भए । सुजन भट्टराई ३ रनमा अविजित रहे । ललितपुरका परवेज खानले ४ विकेट लिए । उनले ७.५ ओभरमा १ मेडन राख्दै ३६ रन खर्चे । सौरभ श्रेष्ठले २, योनेश थापा, तिलकराज भण्डारी र दुर्गेश थापाले १–१ विकेट लिए । ललितपुरका ओपनरद्वय दुर्गेश र रोनिम तिवारी १–१ रनमै पहिलो दुई ओभरमा आउट भए । विवेकले फारिद खानसँग दोस्रो विकेटमा ८८ रन जोडे । फारिदले ५६ बलमा १ चौका र ३ छक्कासहित ३७ रन बनाए भने विवेकले ९५ बल खेली ६ चौका प्रहार गरे । नीराकर राई, चन्दन यादव २ र सौरभ श्रेष्ठ शून्यमा आउट भए । तिलकले २० बलमा ३ छक्का प्रहार गर्दै २६ रन बनाउँदा ललितपुरको केही आशा देखिएको थियो । तिलक र विवेक १० रनको अन्तरमा आउट भएपछि त्यो आस पनि समाप्त भयो । योनेश ८ र परवेज ७ रनमा आउट भए । चितवनका अर्जितले २.३ ओभरमा ११ रन खर्चेर ३ तथा विशाल र प्रशान्तले २–२, गौतम र प्रतीकले १–१ विकेट लिए । बेस्ट ब्याटर सूर्यांशु कोइरालासूर्यांशु प्लेयर अफ द फाइनल बने । उनले प्रतियोगितामा उत्कृष्ट ब्याटर र इमर्जिङ प्लेयरको उपाधि पाए । सूर्यांशुले दुई अर्धशतकसहित सर्वाधिक १ सय ५० रन बनाएका थिए । चितवनकै प्रतीक श्रेष्ठ प्लेयर अफ द सिरिज बने । उनले १ सय १ रन बनाउनुका साथै ५ विकेट लिए । ७ विकेट लिएका भक्तपुरका सक्रियराज कार्की उत्कृष्ट बलर बने । ६ जिल्ला सहभागी प्रतियोगिताबाट उत्कृष्ट खेलाडी चुनेर मंसिर ७ देखि सुरु हुने राष्ट्रिय प्रतियोगितामा वाग्मती प्रदेशको टोली बनाइने छ । 